Man deur seekoei aangevalTerence Downes ‘n dag nadat hy deur ‘n seekoei aangeval is. Foto: Facebook ŉ Werknemer van die Pilanesberg Nasionale Park is deur ŉ seekoei aangeval. Volgens ŉ inskrywing op die park se Facebook-blad is Terence Downes beseer toe hy Sondag as deel van ŉ uitgebreide voetpatrollie-groep in die park gestap het. Dit is onduidelik of Downes ŉ wildbewaarder is. Die seekoei het in ruigtes ver weg van water af geslaap en die patrollie-groep het onverwags op hom afgekom. Hulle het aanvanklik gedink dit is ŉ rots omdat die seekoei baie stil gelê het en grootliks deur bosse bedek was. Toe hulle egter nader kom, het die seekoei op hulle afgestorm. Downes, wat die groep gelei het, was die enigste een wat beseer is. Hy het wonde aan sy bene opgedoen. Geen skote is afgevuur nie en die seekoei het weggehardloop. Uwe Hohl, ŉ paramedikus wat saam met die groep was, het Downes se wonde verbind en die parkbeamptes is in kennis gestel. ŉ Helikopter wat in die park was, op soek na ŉ beseerde dier, het na die toneel gehaas en het Downes na Sun City gevlieg vanwaar hy per ambulans na die Ferncrest-hospitaal in Rustenburg vervoer is. Dinah Rangaka, woordvoerder van die park, kon nie die aard van Downes se beserings bevestig nie en het gesê sy sal aan Maroela Media kommentaar lewer sodra meer inligting beskikbaar is.